Feming Kft

BUDAPEST

Iskola utca 33. 1 3

1011

**Kulcsi ingatlanok szennyvízbekötéseinek üzemeltetésbe vételéről**

A KEHOP-2.2.2-15-2015-00044 számú, Észak- és Közép-Dunántúli Szennyvízelvezetési és -kezelési fejlesztés 2. (ÉKDU 2) elnevezésű projekt keretében Kulcs település szennyvízelvezető hálózatának műszaki átadás-átvétele és üzembe helyezése 2020. augusztus hónapban várható, melynek megtörténtéről az önkormányzat ad majd tájékoztatást a lakosoknak.

Jelen tájékoztatót **a DRV Zrt. nyilvántartásában lévő minden ivóvíz-szolgáltatással rendelkező felhasználónknak megküldjük**, azonban lehetnek közöttük olyan ingatlanok, amelyek **esetében a szennyvízhálózat nem épült ki, ezért a DRV Zrt. a rákötés lehetőségét csak a projekt keretében kiépült bekötésekre hirdeti meg.**

Az ingatlanok házi szennyvízhálózatát a projekt keretében megépített szennyvízbekötő vezetékekkel **csak a rendszer műszaki átadás-átvétele, illetve üzembe helyezése után lehet összeköt(tet)ni, az alábbi eljárás szerint**.

**A szennyvízbekötések átvételének ügyintézése lakossági felhasználók esetén:**

A szennyvízbekötéseket a kedvezményes szakfelügyeleti díj (bruttó 1.270 Ft) befizetése után, a mellékelt Megrendelő ivóvíz-, csatornabekötés létesítésére nyomtatvány, valamint a díjfizetést igazoló sárga csekk feladószelvényének vagy másolatának, illetve az átutalás visszaigazolásának az önkormányzathoz történő beadásával lehet kezdeményezni. A dokumentum beadásakor az önkormányzat megadja a felhasználónak a rákötés időpontját, amely napon a DRV Zrt. a helyszínen szakfelügyelet nyújtása mellett átveszi a rákötést. **A kitöltött nyomtatványt és a befizetési igazolást az önkormányzat továbbítja a szolgáltató felé.**

A rákötés meghatározott átvételi napjára az ingatlantulajdonosnak el kell készítenie vagy készíttetnie a megépült tisztítóakna és a házi szennyvízhálózat összekötését. Ez a vezeték-összekötés mindenképp szükséges, függetlenül attól, hogy ezáltal már szennyvízbevezetés is történik az új rendszerbe, vagy még további kivitelezési munkák lesznek szükségesek a szennyvíz új rendszer felé irányításában.

A kedvezményes szakfelügyeleti díj befizetése a mellékelt csekken, vagy a DRV Zrt. Budapest Banknál vezetett 10102952-03524700-02005008 számú számlaszámára történő átutalással tehető meg, és mindkét esetben kérjük a 10 számjegyű partnerazonosító feltüntetését a közlemény rovatban.

**Lakossági felhasználók gravitációs házi bekötésének átvétele:**

A felhasználó a fenti megrendelő leadásával párhuzamosan megépítheti/megépíttetheti a házi szennyvízvezetéket a bekötővezetékig, azaz a megépült tisztítóidomig, vagy annak hiányában a tisztítóidommal (vagy felhasználói ellenőrzőaknával) bezárólag. A házi szennyvízhálózat műszaki kialakítását a bekötés átvételekor a szolgáltató ellenőrizi. Ehhez a házi szennyvízvezeték és a szennyvízbekötő vezeték **csővégeinek nyitott munkaárokban történő szabadon hagyása szükséges. A házi szennyvízhálózat minimális földtakarása 30 cm legyen.**

*A házi szennyvízvezeték kiépítése vagy kiépíttetése az ingatlantulajdonos feladata. A házi szennyvízhálózatnak vízzárónak kell lennie. A vezeték 90 °-os vagy kisebb szögű töréspontjaiba tisztítóidomot vagy fordítóaknát célszerű elhelyezni a házi alapcsatorna tisztíthatósága érdekében. Függőleges iránytörés esetén 2 x 45 °-os iránytörés megengedett, a 90 °-os buktatást el kell kerülni. Amennyiben a házi vezetékhálózat nem KG-PVC-, KGEM-anyagból készül, a DRV Zrt. szakemberének jelenlétében* ***víztartási próbát*** *szükséges elvégeztetni. (A víztartási próba feltételeinek előkészítése és a vezeték vízzel való feltöltése a felhasználó vagy kivitelezőjének feladata.)*

*A szennyvízcsatornába csapadékvizet vagy altalaj-szivárogtatóval (dréncsövezés)* ***összegyűjtött vizet bevezetni tilos.*** *A szennyvízcsatornába a szennyvizet* ***zárt szennyvíztárolón vagy szikkasztón keresztül******bevezetni tilos****.*

*Felhívjuk a figyelmet, hogy a* ***szolgáltató******gravitációs rendszerű szennyvíztörzshálózat esetében*** *az ingatlan előtt húzódó* ***szennyvíztörzshálózat fedlapszintje feletti szifonszinttel rendelkező lefolyókba jutó szennyvíz károkozás nélküli elvezetését biztosítja.*** *Ha a házi szennyvízhálózaton a szennyvíztörzshálózat* ***fedlapszintje alatti szifonszinttel rendelkező lefolyó*** *található, akkor a* ***visszaáramlás megakadályozására visszacsapó szelepet kell a felhasználónak beépítenie/beépíttetnie,*** *és azt működő állapotban tartani. Ilyen esetekben az esetleges szennyvízelöntésekből eredő károkért a szolgáltató felelősséget nem vállal.*

**A házi szennyvízvezeték és az utcai törzshálózattal együtt kiépült szennyvízbekötő vezeték összekötése, azaz a közcélú szennyvízelvezető hálózatra történő rákötés csak az önkormányzat által egyeztetett napon készülhet el, a DRV Zrt. egyidejűleg biztosított szakfelügyeleti ellenőrzésével.**

A szolgáltató a **házi szennyvízvezeték és a szennyvízbekötő vezeték összekötése időpontjában,** a tulajdonos jelenlétében leolvassa a vízmérő állását, és **ezt követően vehető igénybe a szolgáltatás**.

**Lakossági felhasználók házi szennyvízátemelőjének átvétele:**

A házi szennyvízátemelők átvételének ügyintézése megegyezik a gravitációs szennyvízbekötés átvételével.

A házi szennyvízátemelők energiaellátását és a beépített elektromos védelmi berendezés meglétét (érintésvédelmi kapcsoló, más néven FI-relé) az ingatlantulajdonosnak szükséges biztosítania.   
A megépült házi szennyvízátemelő aknába a házi szennyvízhálózat bekötése az átemelőakna szakszerű megfúrását követően kivitelezhető.

A házi szennyvízátemelők üzembe helyezéséhez a belső házi szennyvízvezetéket és az elektromos hálózatot kiépítő kivitelezőtől kivitelezői nyilatkozat beadása is szükséges.

**Nem lakossági felhasználók szennyvízbekötés-átvételének ügyintézése:**

A **nem lakossági felhasználók** szennyvízrákötése a kiépített szennyvízbekötő vezeték ellenére is tervköteles. A műszaki előírások alapján szaktervezői jogosultsággal rendelkező mérnökkel tervet kell készíttetni a bekötés megvalósításához.

A víziközmű-hálózatba történő bekötést igénybejelentéssel kell a szolgáltatónál kezdeményezni, melyre válaszul a szolgáltató írásban tájékoztatja a bejelentőt arról, hogy a szennyvízbekötés engedélyezéséhez milyen további feladatokat és fizetési kötelezettségeket kell teljesítenie.

A nem lakossági felhasználónak a szennyvízbekötő vezetéket megépíteni és üzembe helyezni a szennyvízhálózathoz tartozó létesítmények és berendezések építészeti és gépészeti általános tervének benyújtása és jóváhagyása után lehetséges. További információ a [www.vizcenter.hu](http://www.vizcenter.hu) oldalon, a Dunántúli Regionális Vízmű Zrt./Nyomtatványok/Új szennyvízbekötés kiépítése tájékoztató elnevezésű dokumentumban található.

**Közszolgáltatási szerződés:**

A szennyvízbekötés átvételét követően a szolgáltató a felhasználókkal közszolgáltatási szerződést köt.

**Díjfizetési kötelezettség:**

Szennyvízelvezetéssel kapcsolatos számlát a DRV Zrt. csak a Magyar Energetikai és Közmű-szabályozási Hivatal által határozatban elfogadott díj megléte esetén bocsát ki. A DRV Zrt. a szennyvíz szolgáltatási díjak engedélyezési kérelmét a műszaki átadás-átvételi eljárást és az üzembe helyezést követően terjesztheti fel a Magyar Energetikai és Közmű-szabályozási Hivatalnak.

**Saját kút használata:**

Amennyiben az ingatlan saját kúttal rendelkezik, és a keletkezett szennyvizeket részben vagy egészben a szennyvízelvezető hálózatba kívánja vezetni, akkor a szolgáltatóval egyeztetett megoldással, hiteles telki vízmérővel kell a vízmennyiség mérést biztosítani, mely a szennyvízdíj számlázás alapját képezi. A telki vízmérő létesítése tervköteles, valamint ezen vízmérő fenntartási, hitelesítési költsége a felhasználót terheli. További információ a [www.vizcenter.hu](http://www.vizcenter.hu) oldalon, a Dunántúli Regionális Vízmű Zrt./Nyomtatványok/Új szennyvízbekötés kiépítése tájékoztató elnevezésű dokumentumban található.

**Locsolási célú ivóvíz-felhasználás:**

A szennyvízszolgáltatásba bekötött ingatlanok esetében a locsolásra felhasznált ivóvíz mennyisége leszámítható a szennyvíz szolgáltatási díjból, amennyiben locsolómérő kerül beépítésre, vagy locsolómérő hiányában 10%-os locsolási mennyiségi korrekció is igényelhető. Az elkülönített locsolási célú mellékmérő létesítése tervköteles, melyről további információ a [www.vizcenter.hu](http://www.vizcenter.hu) oldalon, a Dunántúli Regionális Vízmű Zrt./Nyomtatványok/Tájékoztató a locsolási kedvezmény igénybevételéről elnevezésű dokumentumban található.

Bízunk benne, hogy a fenti tájékoztatásunk segítségükre lesz az ingatlanok szennyvízbekötésének zökkenőmentes ügyintézéséhez.

**Tisztelettel: Dunántúli Regionális Vízmű Zrt.**